# Rutebeuf - Oeuvres complètes, 1839/L’Ave-Maria Rustebeuf
### L’Ave-Maria Rustebeuf.

A toutes genz qui ont savoir Fet Rustebues bien asavoir Et les semont : Cels qui ont les cuers purs et mont Doivent tuit déguerpir le mont Et débouter ; Car trop covient à redouter Les ordures à raconter Que chascuns conte. C’est vérités que je vous conte : Chanoine, clerc, et roi, et conte Sont trop aver ; N’ont cure des âmes sauver, Mès les cors baignier et laver Et bien norrir ; Car il ne cuident pas morir Ne dedenz la terre porrir ; Mès si feront,
Que jà garde ne s’i prendront, Que tel morsel engloutiront Qui leur nuira, Que la lasse d’âme cuira En enfer, où jà ne l’ lera Estez n’yvers. Trop par sont les morsiaus divers Dont la char menjuent les vers Et en pert l’âme. I. salu de la douce Dame, Por ce qu’ele nous gart de blasme, Vueil commencier ; Quar en digne lieu et en chie, Doit chascun metre sanz tencier Cuer et penssée.
Ave, roïne coronée, Com de bone eure tu fus née, Qui Dieu portas ! Théophilus reconfortas Quant sa chartre li raportas Que l’anemis, Qui de mal fère est entremis, Cuida avoir lacié et mis En sa prison.
Maria, si com nous lison, Tu lui envoias garison De son malage Qui déguerpi Dieu et s’ymage,
Et si fist au déable homage Par sa folor ; Et puis li fist à sa dolor Du vermeil sanc de sa color Tel chartre escrire Qui devisa tout son martire ; Et puis après li estuet dire, Par estavoir : « Par cest escrit fet asavoir Théophilus ot, par avoir, Dieu renoié. » Tant l’ot deables desvoié, Que il estoit toz marvoié Par despérance ; Et quant li vint en remembrance De vous, Dame plesant et franche, Sanz demorer Devant vous s’en ala orer ; De cuer commença à plorer Et larmoier. Vous l’en rendistes tel loier Quant de cuer l’oïstes proier Que vous alastes, D’enfer sa chartre raportastes, De l’anemi le délivrastes Et de sa route.
Graciâ plena estes toute ; Qui ce ne croit il ne voit goute, Et le compère.
Dominus, li sauvères père
Fist de vous sa fille et sa mère ; Tant vous ama Dame des angles vous clama ; En vous s’enclost, ainz n’entama Vo dignité ; N’en perdistes virginité.
Tecum, par sa digne pité, Vout toz jors estre Lasus en la gloire célestre ; Donez-le-nous ainsinques estre Lez son costé.
Benedicta tu, qui osté Nous as del’ dolereus osté Qui tant est ors, Qu’il n’est en cest siècle trésors Qui nous péust fère restors De la grant perte Par quoi Adam fist la déserte. Prie à ton Fil qui nous en terde Et nous eslève De l’ordure qu’aporta Eve Quant de la pome osta la sève ; Par qoi tes Fis, Si com je sui certains et fis, Souffri mort et fu crucefis Au vendredi ; C’est véritez que je vous di ; Et au tiers jor (plus n’atendi) Resuscita ; La Magdelene visita,
De toz ses péchiez l’acuita, Et la fist saine : De paradis es la fontaine.
In mulieribus, et plaine De seignorie : Fols est qui en toi ne se fie. Tu hez orgueil et félonie Seur toute chose ; Tu es li lis où Diex repose ; Tu es rosier qui porte rose Blanche et vermeille ; Tu as en ton saint chief l’oreille Qui les desconseilliez conseille Et met à voie ; Tu as de solaz et de joie Tant que raconter n’en porroie La tierce part. Fols est cil qui pensse autre part Et plus est fols qui se départ De vostre accorde ; Quar honeste miséricorde Et pacience à vous s’acorde Et abandone. Hé ! benoite soit la corone De Jésu-Christ qui environe Le vostre chief !
Et benedictus, de rechief, Fructis qui souffri grant meschief Et grant mésaise Por nous geter de la fornaise
D’enfer, qui tant par est pusnaise Laide et obscure. Hé ! douce Virge nete et pure ! Toutes fames, por ta figure, Doit l’en amer ! Douce te doit l’en bien clamer, Quar en toi si n’a point d’amer N’autre durté ; Chacié en as toute obscurté Par la grâce, par la purté
Ventris tui. Tuit s’en sont déable fui ; N’osent parler, car amui Sont leur solas. Quant tu tenis et acolas Ton cher Fils, tu les afolas Et mauméis. Hé ! biaus Père qui me féis, Si com c’est voirs que tu déis, Je sui t’ancèle ; Toi, dépri-je, Virge pucèle, Prie à ton Fil qu’il nous apèle Au jugement, Quant il fera si aigrement Tout le monde communément Trambler com fueille, Qu’en sa pitié nous acueille ! Disons amen : qu’ainsi le vueille !
* ↑ Ce genre de pièce est très-fréquent chez les poëtes du moyen âge ; il y a dans le seul Ms. 7218 : L’Ave-Maria en français, La Patenostre en français, Le Credo à l’Userier, etc.
* ↑ Voyez plus loin le miracle de Théophile. Ce passage de l’Ave-Maria en est une analyse fort exacte.